Cinquena edició del Desafiament Solidari de Rem contra el càncer infantil
27 junio 2025

## Cinquena edició del Desafiament Solidari de Rem contra el càncer infantil27 junio 2025Última actualización: 27 junio 2025

![](../gestion/img/4859318190e273c2745a351109bff191c8f5480d103a99bf10b37b8dfb52ed7e.jpg)  
  

El regidor d’Esports, **Jesús Naveiro****,** acompanyat per la presidenta de l’Associació Espanyola Contra el Càncer (AECC) Gandia, **Evelyne Cieslak****,** i de la vicepresidenta del Club de Rem Cia Gandia, **Nani Vela**, va presentar ahir la cinquena edició del Desafiament Solidari de Rem contra el Càncer Infantil, que tindrà lloc els dies 11, 12 i 13 de juliol al Port de Gandia.  
  
“Amb l’objectiu de superar els 3.000 quilòmetres remats en l’edició anterior, l’esdeveniment d’enguany aposta per una nova fita: sumar persones”, ha indicat Naveiro.

La raó és que enguany es “vol aconseguir entre 800 i 1.000 participants”, ha explicat Vela. Així que, per facilitar la participació, tota l’activitat es realitzarà en ergòmetres (màquines de rem), la qual cosa permetrà que qualsevol persona, independentment de la seua experiència, puga unir-se al repte.  

L’esdeveniment s’estructura en tres jornades temàtiques: el divendres 11 de juliol, dedicat a empreses; el dissabte 12 de juliol, per a associacions i clubs esportius i, finalment, el diumenge 13 de juliol, que serà obert a famílies i grups d’amics. Les franges horàries seran de 9:00 a 12:00 h i de 19:00 a 22:00 h, per a evitar les hores de més calor.  

Per la seua banda, la presidenta de l’AECC Gandia va destacar la importància de l’esport com a hàbit de vida saludable, especialment en la lluita contra el càncer. “És una activitat que mobilitza molta gent i crea consciència sobre una causa tan delicada com és el càncer infantil”. A més, durant tot el cap de setmana, l’AECC Gandia disposarà d’un estand informatiu on es podran adquirir dorsals solidaris per només 2 euros, acompanyats de missatges personals a qui es vol dedicar el repte, així com samarretes i material divulgatiu.  
  
Finalment, les entitats organitzadores han fet una crida massiva a la participació ciutadana per tal de recaptar fons per a la investigació i el suport a famílies amb menors afectats per càncer, i convertir aquest desafiament en una gran festa de solidaritat, salut i compromís comunitari.

[Twittear](https://twitter.com/share)